Капай уулу Арслан

Капай уулу Арслан (мурунку аты-жөнү: Арслан Койчиев) — кыргыз тарыхчысы, жазуучусу, журналисти жана публицисти. Ал — президент С. Жапаровдун кеңешчисиhttps://kg.archive.kabar.kg/news/arslan-koichiev-prezidenttin-ke-eshchisi-bolup-daiyndaldy-1/,  Кыргыз Республикасынын Президентине караштуу Тарых илимдерин өнүктүрүү боюнча комиссиянын төрагасы. Кыргыз Республикасынын эл жазуучусу (2024). 

 Өмүр баяны 
Арслан 1965-жылы 29-сентябрда Кыргызстандын азыркы Жалал-Абад облусуна караштуу Токтогул районунда жайгашкан Кетмен-Төбө өрөөнүндөгү Токтогул кыштагында айылдык тарыхчы мугалимдин үй-бүлөсүндө туулган.

1986-1991-жылдары Арслан Кыргыз мамлекеттик университетинин тарых бөлүмүндө билим алып, артыкчылык диплому менен тарыхчы жана тарых менен коомтаануу сабактарынын окутуучусу адистигин алган. 1991-1992-жылдары ошол эле бөлүмдө тажрыйбачы-изилдөөчү болуп иштеген. 1992-1995-жылдары Кыргыз Мамлекеттик Университетинин Тарых бөлүмүндө аспирантурада окуган. 1996-жылы Тынчтыкбек Чоротегиндин илимий жетекчилиги астында жазган илимий эмгегин ийгиликтүү коргоп, тарых илимдеринин кандидаты илимий наамын алган. 2002-2003-жылдары Лондон университетинин Чыгыш жана Африка изилдөөлөр мектебинин (School of Oriental and African Studies) укук жана социалдык илимдер бөлүмүндө эл аралык жана азыркы укуктук изилдөөлөр боюнча магистратура программасын бүтүргөн.

1991-1993-жылдары Арслан Кыргызстан Демократиялык Кыймылынын (КДК) активдүү мүчөсү болгон. Ал 1994-1996-жылдары Бишкектеги «Азаттык» үналгысында кабарчы болуп иштеп, ошол эле учурда 1995-жылы «Кутбилим» гезитинде баяндамачы катары эмгектенген.

1996-2010-жылдары Лондондо жашап, Би-Би-Си дүйнөлүк кызматындагы Кыргыз кызматынын продюсери болуп иштеген. 2021-жылы Кыргыз Республикасынын Президентинин кеңешчиси болуп дайындалган.

2022-жылы июндан тартып бир нече айга Арслан Койчиев кыргыз тараптан Түрк тилдүү мамлекеттер уюмунун Башкы катчысынын орун басары болуп иштеди.  

Азыркы тапта А.К.Койчиев — Кыргызстандын Президенти Садыр Жапаровдун кеңешчиси (2022-жылдын 20-декабрынан)https://www.azattyk.org/a/32185020.html,  Кыргыз Республикасынын Президентине караштуу Тарых илимдерин өнүктүрүү боюнча комиссиянын төрагасы. 

 Чыгармачылыгы 
Анын «Мисмилдирик (Беделдеги каргыш)» романы 1916-жылкы кыргыздын улуттук-боштондук көтөрүлүшүнүн тарыхына арналган. Бул роман 2009-жылы Бишкек шаарында кыргыз тилинде жарыкка чыкты.

«Айта бар менин кебимди» деп аталган роман жазуучунун «Ысык-Көл Форуму», «Жаңы Ала-Тоо» журналы жана «Турар басмасы» уюштурган «Арча» адабий сынагынын жеңүүчүлөрүнүн катарына кирип, 2012-жылдын 23-мартында экинчи даражадагы адабий сыйлыкка татыган.

Романда совет доорундагы саясий жана моралдык кыйынчылыктарды башынан өткөргөн Турар Атаевдин кейиштүү тагдыры аркылуу Кыргызстандын 20-кылымдагы атуулдарынын коомдук жана моралдык күрөшү көркөм баяндалат.

2014-жылы «Бакшы менен Чынгыс хан» аттуу романы үчүн «Арча» адабий сыйлыгынын баш байгесине татыган.

 Жарык көргөн китептери 
Мисмилдирик (Беделдеги каргыш), 2009 (роман)
Айта бар менин кебимди, 2012 (роман)
Бакшы жана Чыңгыз хан, 2014 (роман)
Добул-таштык Заратустранын аңгемеси, 2022 (повест)

«Добул-таштык Заратустранын аңгемеси» жана «Мисмилдирик (Беделдеги каргыш)» түрк тилине которулган.

 Булактар 

Категория:Кыргыз тарыхчылары‎
Категория:Кыргыз медиасы
Категория:Кыргыз Тарых Коому
Категория:Кыргыз жазуучулары
Категория:Кыргыз таануу
Категория:"Азаттык" үналгысы
Категория:Кыргыз журналисттери
Категория:Кыргыз Республикасынын жазуучулары
Категория:Публицисттер
Категория:Жалал-Абад облусу
Категория:Кыргыз диаспорасы
Категория:Туулгандар 1965-жылы‎